
Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.
O fewn yr aseiniad hwn mi fyddaf yn trafod ymyrraeth sydd yn cefnogi dysgu a datblygiad grŵp o ddisgyblion o fewn Cyfnod Allweddol 2. Penderfynais ddewis ymyrraeth i gefnogi grŵp o dri disgybl sydd yn flwyddyn 4 a blwyddyn 5. Ceir dau fachgen (Plentyn A a Phlentyn B) sydd yn 8 a 9 mlwydd oed ac un ferch (Plentyn C) sydd yn 10 mlwydd oed o fewn y grŵp. Mae gan bob un o’r tri o leiaf un brawd neu chwaer sydd yn ifancach nag nhw. Mae’r tri disgybl wedi cael eu hasesu ac wedi derbyn diagnosis o Anhwylder Sbectrwm Awtistig. Mae hyn yn “anabledd datblygiadol gydol oes sydd yn dylanwadu ar y modd mae unigolyn yn cyfathrebu ac yn creu perthynas gyda’r bobl o’u cwmpas” (MacConville, 2010, dyfynnwyd gan Ryder, 2013). Ceir anghenion mwy dwys gan Blentyn A nag gan y ddau ddisgybl arall. Nid yw’r disgyblion yn hoff iawn o gyflawni gwaith wrth eistedd wrth ddesg. Mae gwell ganddynt symud o gwmpas y lle wrth iddynt weithio. Mae Plentyn A yn mwynhau gweithgareddau ymarferol yn fwy na gweithgareddau mwy academaidd yn enwedig rhai lle ceir y cyfle i fynd tu allan. Gweler datblygiad da yn ei sgiliau echddygol bras, e.e. neidio a throi, ond ceir datblygiad mwy araf na’r disgyblion eraill. Mae Plentyn B yn hoff iawn o rifau a threfn. Hoffer ef ddilyn trefn/amserlen benodol pob dydd ac mae’n ymwybodol iawn o’r amser ar bob adeg. Mae e’n mwynhau cyflawni gweithgareddau rhifedd a gwaith mathemateg yn fwy nag unrhyw waith arall ac mae’n hoff iawn o chwarae gemau bwrdd megis ‘snakes and ladders’ gan fod rhifau yn rhan bwysig ohono. Well gan Blentyn C cyflawni gweithgareddau creadigol ac ymarferol. Mae wrth ei fodd yn helpu athrawon efo thasgau megis tacluso’r dosbarth neu lungopïo gwaith.
Ceir sgiliau cymdeithasol/ rhyngbersonol ac emosiynol wan gan y tri yn ogystal â diffyg dealltwriaeth o sut i ymddwyn mewn gwahanol sefyllfaoedd. Nid ydynt bob tro yn medru mynegi teimladau eu hunain nac adnabod emosiynau a theimladau eraill. O ganlyniad i hyn nid ydynt bob tro yn ymateb yn y ffordd gywir i bob sefyllfa. Penderfynais ddewis ymyrraeth a fyddai’n helpu’r disgyblion i ddatblygu eu sgiliau cymdeithasol. Yr ymyrraeth dewisais yw ‘Clwb Brecwast’. Dewisais yr ymyrraeth hon gan fy mod wedi gweld rhywbeth tebyg ar waith o fewn Ysgol A ar PAP 2. Mae’r ymyrraeth hon yn cynnig y cyfle i’r disgyblion datblygu eu sgiliau cymdeithasol yn ogystal â nifer o sgiliau eraill trwy nifer o wahanol weithgareddau. Penderfynais ddewis ymyrraeth grŵp fel bod y disgyblion yn teimlo’n llai unig ac yn medru gweld bod eraill yn rhannu’r un problemau/ trafferthion a nhw. Nodwyd gan Keperling, Reinke, Marchese, a Ialongo (2017), mantais arall o ymyrraeth grŵp sef “Group members receive support and feedback from peers in addition to that from the group leader”. Mae’r ‘Clwb Brecwast yn ymyrraeth a fydd yn cael ei gweithredu yn y bore pob Dydd Mawrth, Dydd Mercher a Dydd Iau. Yn ystod y clwb mi fydd y disgyblion yn ymgymryd â nifer o wahanol weithgareddau megis bwyta brecwast, amser cylch, chwarae gemau tîm ac ati. Mi fydd yr ymyrraeth yn cael ei weithredu trwy gydol y flwyddyn. 
Datblygiad plant yw’r ystod o newidiadau corfforol, ieithyddol, meddyliol, cymdeithasol ac emosiynol sydd yn digwydd mewn plentyn o enedigaeth hyd nes iddynt gyrraedd oedolaeth (Kid Sense, 2020). Mae pob plentyn yn datblygu’r gwahanol agweddau ar raddfa wahanol yn ystod eu plentyndod. Gall nifer o ffactorau gwahanol dylanwadu ar y raddfa mae plentyn yn datblygu. Gellir dosbarthu’r ffactorau hyn mewn i ddau brif grŵp - natur a magwraeth. O ran dylanwad natur rhaid ystyried nodweddion teuluol megis lliw gwallt neu lygaid, ac ymglymiad. Yn ogystal rhaid ystyried y cromosomau mae’r plentyn yn derbyn oddi wrth ei rhieni. Gall annormaledd yn y cromosomau achosi anhwylder genetig megis Syndrom Down. O ran dylanwad magwraeth rhaid ystyried y cartref, incwm y teulu, y maeth maent yn derbyn, yr addysg ac adnoddau iechyd sydd ar gael iddynt. Yn ogystal mae’r dulliau rhianta sy’n cael eu defnyddio efo’r plentyn a’r cyfleoedd chwarae maent yn derbyn yn ffactorau.
“Developing social skills in children prepares them for a lifetime of healthier interactions in all aspects of life”. (Educational Playcare, 2016) Mae datblygu sgiliau cymdeithasol yn rhan bwysig o ddatblygiad plant ac yn rhan annatod o weithredu o fewn y gymdeithas. Dywed Vygotsky (1933, dyfynnwyd gan Ryder, 2020), “Social interaction is the origin and engine of learning”. Mae’r teitl ‘sgiliau cymdeithasol’ yn cwmpasu nifer fawr o agweddau gwahanol megis cydweithio, rheolau ymgysylltu cymdeithasol, rheolau arddangos emosiynau, cyfaddawdu ac ystod o bethau eraill. Mae plant sydd wedi derbyn diagnosis o Anhwylder Sbectrwm Awtistig yn arddangos anawsterau cymdeithasol. Maent yn cael “anawsterau o ran rhyngweithio a ffurfio perthynas gyda phlant eraill a gydag oedolion” (Ryder, 2013). O ganlyniad i hyn mae’r tri disgybl a fydd yn rhan o fy ymyrraeth wedi datblygu eu sgiliau cymdeithasol ar raddfa llawer fwy araf nag plant eraill. Gellir defnyddio amrywiaeth o strategaethau i helpu plant i ddatblygu eu sgiliau cymdeithasol gan gynnwys cyfarpar gweledol, chwarae rôl, ymarfer cymryd tro a chanu caneuon.
Cynnydd yw’r proses o ddyfnhau o wybodaeth, sgiliau, ymddygiadau a dealltwriaeth. Nid yw cynnydd o angenrheidrwydd yn golygu symud ymlaen i ddysgu pethau newydd. Gellir hefyd golygu datblygu dealltwriaeth o’r un pethau gan ddyfnhau’r dysgu (Quigley, 2020). Dywed fod cynnydd o fewn dysgu
“yn broses o ddatblygu’n fwyfwy soffistigedig, yn hytrach na’n gorff o gynnwys i’w astudio. Nid yw cynnydd yn llinol ac mae dysgwyr gwahanol yn debygol o symud ymlaen a gwneud cynnydd mewn ffyrdd gwahanol iawn.”
                                                                                                        (Llywodraeth Cymru, 2020)
Mae’n bwysig ystyried hyn wrth fynd ati i gynllunio gwersi, paratoi ymyraethau ac asesu disgyblion. Gall athrawon asesu cynnydd disgyblion trwy asesiadau ffurfiol, cynnal arsylwadau o fewn y dosbarth, marcio gwaith, asesu dealltwriaeth ar lafar, ac ati. Mae’n bwysig bod disgyblion yn gwybod eu bod nhw’n gwneud cynnydd. Ceir sawl gwahanol ffyrdd o sicrhau bod hyn yn digwydd megis adborth athrawon, adborth cyfoedion, system gwobrwyo, hunanasesu ac adroddiadau. 
Er mwyn asesu dealltwriaeth y disgyblion o fewn yr ymyrraeth hon mi fydd y cynorthwywyr yn cynnal arsylwadau yn ystod y sesiynau. Yn ogystal mi fyddant yn gofyn i’r disgyblion ail-ymweld a gwahanol sefyllfaoedd er mwyn asesu sut maent yn ymateb iddynt ar ôl mynychu’r sesiynau. Trwy wneud hyn fedrir gweld os oes angen ail-ymweld ag unrhyw sefyllfa benodol neu agwedd cymdeithasol penodol e.e. rheolau ymgysylltu’n gymdeithasol. Ar gyfer rhai sesiynau penodol lle ceir aelod gwahanol o staff megis aelod o’r staff lles, mi fydd yr aelod penodol yna yn gwneud arsylwadau ac asesiadau ei hun er mwyn gweld os mae’r disgyblion wedi datblygu yn y ffordd hoffan nhw ei weld. Gofynnir bod y disgyblion yn derbyn adborth oddi wrth yr aelodau yna o staff boed yn adborth llafar neu trwy wobrwyo’r disgyblion am wneud rhywbeth yn dda neu sylwi ar yr hyn dylent wneud yn wahanol.  
Mae dilyniant mewn dysgu yn chware rôl bwysig o ran cynnydd a datblygiad plant. Rhoddir pwyslais amlwg ar ddilyniant o fewn adroddiad ‘Dyfodol Llwyddiannus’ Donaldson ac o fewn ‘Cwricwlwm i Gymru 2022’. O fewn y cwricwlwm newydd ceir newid o gyfnodau allweddol a phynciau i gamau cynnydd a Meysydd Dysgu a Phrofiad (MDaPh). Dywed Donaldson,
“Un fantais o gael Meysydd Dysgu a Phrofiad cyffredin rhwng 3 ac 16 oed yw y bydd yn hyrwyddo ac yn ategu dilyniant a pharhad ac yn helpu i wneud y strwythur yn haws ei ddeall”
(2015, t.39)
Mi fydd y newid hwn yn annog mwy o ddilyniant gan alluogi’r plant i weithio a chreu cynnydd ar raddfa eu hunain.
Gweler dilyniant amlwg o fewn y camau cynnydd. Ceir camau cynnydd sydd yn ymwneud â datblygiad cymdeithasol yn benodol. Ar ddechrau’r ymyrraeth mae’r disgyblion o fewn y grŵp i gyd ar gam gynnydd 2 o ran eu sgiliau cymdeithasol sy’n golygu eu bod nhw yn medru newid y ffordd maent yn ymddwyn mewn gwahanol sefyllfaoedd gyda chefnogaeth (Llywodraeth Cymru, 2020). Erbyn diwedd yr ymyrraeth, y gobaith yw bod y disgyblion wedi symud ymlaen at gam gynnydd 3 sy’n golygu eu bod yn medru “ymwneud mewn ffordd sydd o fewn dylanwadau cymdeithasol o fewn gwahanol grwpiau a sefyllfaoedd” (Llywodraeth Cymru, 2020). Gweler dilyniant amlwg rhwng y ddau gam cynnydd a fydd yn gwneud datblygiad y disgyblion o un i’r llall yn haws.
Fel y nodir gynt yn yr aseiniad mi fydd yr ymyrraeth ‘Clwb Brecwast’ yn cael ei chynnal tair fore'r wythnos. Mi fydd yr ymyrraeth yn rhedeg yn ystod sesiwn cyntaf y diwrnod ysgol, tuag awr o hyd. Penderfynwyd ei gynnal yn yr ystafell enfys gan ei fod yn ystafell digon o faint i gynnal amrywiaeth o weithgareddau. Mi fydd y ‘clwb’ yn cael ei rhedeg gan ddwy o gynorthwywyr dysgu’r ysgol (oedolyn A ac oedolyn B). Golygir hyn fod o leiaf un aelod o staff yn medru bod yn yr ystafell gyda’r disgyblion ar bob adeg. Mi fydd y cynorthwywyr wedi derbyn hyfforddiant o flaen llaw yn ymwneud a sut i ymateb mewn gwahanol sefyllfaoedd posibl ‘all codi efo disgyblion Anghenion Dysgu Ychwanegol (ADY).
Gellir cysylltu’r ymarfer o fewn yr ymyrraeth efo gwaith Vygotsky. Mae’r disgyblion yn yr ymyrraeth yma yn dysgu oddi wrth yr oedolion sydd yn bresennol yn ogystal â’u cyfoedion. Gellir cysylltu’r proses hyn efo theori ‘Person Arall Mwy Gwybodus’ (MKO) Vygotsky lle mae gan rywun arall well dealltwriaeth o bwnc penodol na’r disgybl. Yn ogystal, gellir eu cysylltu efo’u theori ‘Parth Datblygiad Procsimol’ (ZPD). Edrychwyd y theori hon ar yr hyn gall y plentyn gwneud yn annibynnol a’r hyn gallent wneud efo cyfarwyddyd ac anogaeth oddi wrth bartner medrus (McLeod, 2018).
Pob bore Mawrth, Mercher ac Iau mi fydd y tri disgybl yn mynd yn syth i’r ystafell enfys pan maent yn cyrraedd yr ysgol. Byddant yn cael eu cofrestru yn yr ystafell ac yna fyddant yn bwyta brecwast fel grŵp. Pwrpas bwyta brecwast yw ar ddechrau’r sesiwn yw sicrhau bod y plant wedi bwyta ac yn barod am y diwrnod. Yn ogystal â dysgu nhw sut i ymddwyn tra ei fod nhw yn bwyta naill ai adref, yn yr ysgol neu os ydyn yn mynd allan am fwyd. Ar ôl cwblhau brecwast mi fydd y disgyblion yn helpu golchi a sychu’r llestri gwnaethant ddefnyddio. Anoga hyn iddynt gydweithio i gyflawni’r dasg yn gynt yn ogystal â dysgu rheolau ymgysylltu cymdeithasol iddynt.
Pob bore Dydd Mawrth mi fydd y disgyblion yn chwarae gemau bwrdd er mwyn datblygu sgiliau megis cydweithio, cyfaddawdu, a rheoli a datrys gwrthdaro. Byddant yn dechrau trwy chwarae gemau bwrdd lle fu angen iddynt weithio gyda’i gilydd y cyrraedd y nod, gemau lle fu neb yn ennill neu yn colli. Cyniga'r rhain cyfle i’r disgyblion cydweithio, cyfaddawdu trwy rannu e.e. rhannu dis, a datrys unrhyw gwrthdaro sydd yn codi wrth iddynt gydweithio. Ar ôl rhai wythnosau, ar ôl i’r disgyblion dod i ddeall sut i gydweithio’n dda i gyrraedd nod y gemau, byddant yn medru symud ymlaen at chwarae gemau lle fyddant yn cystadlu yn erbyn ei gilydd. Bu rhaid trafod rheolau a nod y gêm ar ddechrau’r sesiwn cyn symud ymlaen i drafod sut i ymddwyn os ydynt yn ennill neu yn colli. Rhoddir hyn y cyfle iddynt ddatblygu eu dealltwriaeth o ymddygiad derbyniol ac annerbyniol, a datblygu eu gallu i gyfaddawdu trwy rannu a chymryd tro. Yn ogystal cant y cyfle i geisio osgoi gwrthdaro ond hefyd rheoli a datrys unrhyw gwrthdaro sydd yn digwydd.
Ar bob bore Dydd Mercher ceir sesiwn ymarfer corff lle fu’r disgyblion yn cyflawni ystod o wahanol weithgareddau ar draws y flwyddyn. Bu’r disgyblion yn cyflawni ystod o wahanol weithgareddau o fewn y sesiynau megis pasio pêl, taflu sach ffa mewn i gylch, gymnasteg ac ati. Mi fydd y gweithgaredd pasio pêl yn galluogi’r disgyblion i gydweithio a chyfathrebu efo’i gilydd, yn ogystal â’u dysgu sut i gyfaddawdu. Trwy daflu sach ffa byddant yn medru datblygu eu sgiliau cyfeillgarwch trwy annog a helpu ei gilydd. Gellir datblygu nifer o wahanol agweddau o sgiliau cymdeithasol trwy weithgareddau ymarfer corff gan hefyd galluogi’r disgyblion i ddatblygu eu sgiliau corfforol. Dywed Madrona (2014, t.5),
“Physical Education can not only help children develop psychomotor skills, but can provide psychological benefits through the development of personal and social responsibility, and correct social behavior”.
Mi fydd y cynorthwywyr dosbarth yn cymryd rhan yn y gweithgareddau efo’r disgyblion er mwyn medru sicrhau bod pob disgybl yn cymryd rhan ac yn cael cyfle heb fod e.e. oedolyn A yn gorfod dweud “taflwch y bêl i...”. Mi fydd oedolyn A yn medru taflu’r bêl i’r disgybl er mwyn ei gynnwys. Gellir cynnal rhai o’r sesiynau hyn tu allan er mwyn addasu’r amgylchedd, cadw diddordeb y disgyblion a dangos i’r disgyblion bod y sgiliau maent yn datblygu yn rhai sydd angen defnyddio ym mhob sefyllfa.
Ar fore Dydd Iau mi fydd aelod o’r staff lles (oedolyn C) yn cymryd y sesiwn. Mi fydd oedolyn C yn cynnal sesiwn amser cylch lle rhoddir cyfle i’r disgyblion trafod teimladau ac emosiynau yn ogystal â’r gwahanol ffurf o’u cyfleu e.e. mynegiant wyneb, iaith y corff, ac ati. Ceir y cyfle i’r disgyblion chwarae rôl yn ystod y sesiwn. Yn ogystal â hyn mi fydd oedolyn C yn trafod storïau cymdeithasol gwahanol efo’r disgyblion. Datblygwyd storïau cymdeithasol gan Carol Gray a dywed hi eu bod nhw yn “social learning tool that supports the safe and meaningful exchange of information” (2020). Datblygwyd y storïau yn benodol i gael eu defnyddio efo pobl o bob oedran sydd ag Awtistiaeth o ryw fath neu sydd ar y sbectrwm ond fedrir eu defnyddio efo nifer o wahanol bobl. Defnyddir er mwyn dangos iddynt sut gallent ymateb mewn gwahanol sefyllfaoedd maent yn wynebu yn aml. Dangosir y storïau cymdeithasol iddynt yr ymddygiad derbyniol ac annerbyniol o fewn y sefyllfaoedd penodol. Pwrpas y sesiwn hyn yw datblygu dealltwriaeth y disgyblion o reolau arddangos emosiynau. Yn ogystal â datblygu sgiliau cymdeithasol y disgyblion mi fydd y sesiwn hyn yn helpu i ddatblygu eu sgiliau emosiynol.
Mae’r sesiynau hyn yn galluogi’r disgyblion i ddatblygu trwy siarad, symud, chwarae ac ati. Mae chwarae neu ddysgu gweithredol fel ei adnabyddir weithiau yn bwysig am nifer o resymau. Mae’n galluogi’r disgyblion i ddysgu trwy eu hysgogi, cefnogi, datblygu agwedd bositif, datblygu’r gallu i ganolbwyntio a datblygu sgiliau (Llywodraeth Cymru, 2008, t.7). Yn arferol yn y Cyfnod Sylfaen mae chwarae/dysgu gweithredol yn cael ei ddefnyddio. Er hynny credaf fod ei ddefnydd o fewn Cyfnod Allweddol 2 (CA2) yn galluogi’r disgyblion i ddatblygu mewn modd sydd yn fwy hwylus iddyn nhw.
O fewn yr ystafell Enfys ceir amserlen weledol ar y wal a fydd yn nodi'r gweithgareddau penodol ar gyfer pob dydd. Mi fydd yr amserlen yn cael ei addasu ar ddiwedd pob wythnos mewn paratoad i’r wythnos ddilynol. Mi fydd aelod o staff yn dangos yr amserlen newydd i’r disgyblion ar ddiwedd pob wythnos er mwyn eu gwneud yn ymwybodol o’r hyn fydd yn digwydd yn ogystal â rhoi digon o gyfle iddynt baratoi ar gyfer y newid. Yn ogystal â dangos y gweithgareddau, mi fydd yr amserlen yn dangos beth fydd y disgyblion yn bwyta i frecwast pob bore. Golygir hyn fod y disgyblion yn gwybod o flaen llaw beth fydd disgwyl iddynt fwyta yn enwedig. Dosbarthir copi o’r amserlen i rieni'r tri disgybl ar bob prynhawn Dydd Gwener fel bod y rhieni yn gwybod beth sydd yn digwydd ac er mwyn bod nhw yn medru trafod y newid efo’u plant dros y penwythnos. Gobaith hyn yw osgoi unrhyw gymhlethdod i’r disgyblion, staff a’r rhieni.
Gellir cysylltu defnyddio’r ymyrraeth hon i gynorthwyo datblygiad cymdeithasol disgyblion efo gwaith Piaget. Bu Piaget yn gweld twf gwybyddol fel proses o addasu i’r byd trwy gymathiad a chymhwyso (2018). Wrth ddatblygu eu sgiliau cymdeithasol mi fydd y disgyblion yn ymdrin â’r proses o gymathu trwy ddefnyddio’r hyn maent wedi dysgu yn y gorffennol yn yr ysgol ac adref i ymateb i sefyllfaoedd maent yn gyfarwydd â. Yna byddant yn ymdrin â’r proses o gymhwyso trwy ddefnyddio’r wybodaeth maent yn barod yn gwybod o fewn sefyllfaoedd newydd. Mae sgiliau cymdeithasol yn chwarae rôl bwysig yn dysgu academaidd plant o bob oedran. Ceir dyfyniad yn adroddiad Hurst (2013) sydd yn cytuno â hyn, “social interaction encourages students to think, read, conclude, summarize, question, etc”. Er bod y dyfyniad hwn yn arsylwad gan fyfyriwr israddedig gellir ei ddefnyddio i ddangos pwysigrwydd rhyngweithiad cymdeithasol o feithrin i’r brifysgol. Nid yw’n bosibl i ddisgyblion cynnal rhyngweithiad cymdeithasol llwyddiannus heb fod nhw wedi datblygu eu sgiliau cymdeithasol. Rhoddir yr ymyrraeth hon y cyfle i’r disgyblion datblygu eu sgiliau cymdeithasol er mwyn sicrhau eu bod nhw yn medru gwneud y gorau allan o’u haddysg.
Ceir ystod o fanteision i’r ymyrraeth hon. Yn gyntaf galluogir yr ymyrraeth i’r disgyblion datblygu pob agwedd o’u sgiliau cymdeithasol yn ystod y flwyddyn. Byddant yn datblygu eu gallu i gydweithio, creu cysylltiadau, cyfaddawdu, rheoli a datrys gwrthdaro, ac yn deall ymddygiad derbyniol ac annerbyniol. Yn ogystal byddant yn deall rheolau ymgysylltu’n gymdeithasol a rheolau arddangos emosiynau. Nid yn unig sgiliau cymdeithasol y disgyblion fydd yn cael eu datblygu ond hefyd agweddau o’r sgiliau emosiynol a chorfforol. Er hynny gellir dadlau bod yr ymyrraeth yn rhy agored gan ei fod yn ffocysu ar nifer o wahanol agweddau o ddatblygiad plant. Gellir hyn golygu bod y disgyblion yn datblygu eu sgiliau cymdeithasol ar raddfa fwy araf na petai’r ymyrraeth yn ffocysu ar un agwedd benodol. Yn fy marn i mae gallu’r ymyrraeth i ddatblygu nifer o wahanol sgiliau yn gryfder. Mae plant yn gyffredinol yn diflasu efo’r cyflawni’r un fath o weithgaredd tro ar ôl tro yn weddol gyflym. Fel arfer, digwyddir hyn yn gynt efo disgyblion sydd ag Anghenion Ychwanegol felly mae’n bwysig addasu’r hyn maent yn gwneud yn weddol gyson er mwyn denu eu diddordeb. Dyna union beth rwyf wedi ceisio gwneud wrth ddatblygu’r ymyrraeth hon. Mi fydd y defnydd o ymarfer corff yn sesiynau bore Dydd Mercher yn apelio at ddisgybl A a disgybl C yn benodol gan eu bod nhw yn hoff o weithgareddau ymarferol lle cant symud o gwmpas a defnyddio eu dwylo. Yn ogystal ceir cyfleoedd i gyflawni’r gweithgareddau yn yr awyr agored a fydd yn apelio at ddisgybl A sydd yn mwynhau gweithio tu allan yn fwy nag yn y dosbarth. Mi fydd chwarae gemau bwrdd ar fore Dydd Mawrth ar y llaw arall yn apelio at ddisgybl B gan ei fod yn hoff o chwarae gemau bwrdd yn enwedig rhai sydd yn cynnwys rhifau mewn rhyw ffordd. Dyluniwyd yr ymyrraeth o gwmpas sesiwn bore a welwyd yn cael ei gynnal yn ystod PAP 2. O’r hyn welais tra fy mod yn yr ysgol mi oedd y disgyblion wedi datblygu eu sgiliau cymdeithasol ac emosiynol yn araf. Er bod y datblygiad wedi bod yn un araf mi oedd y disgyblion wedi datblygu yn llawer gynt nag y byddant pe tawn heb gael mynychu’r sesiynau bore penodol yna. Un strategaeth sydd yn cael ei ddefnyddio o fewn yr ymyrraeth yw gosod amserlen weledol o fewn yr ystafell. Defnyddiwyd amserlenni gweledol yn aml o fewn ysgolion yn enwedig dosbarthiadau lle ceir disgyblion ar y Sbectrwm Awtistig. Dywed y National Autistic Society (NAS) bod adnoddau gweledol megis amserlenni yn medru helpu trwy roi “structure and routine, encourage independence, build confidence, improve understanding, avoid frustration and anxiety, and provide opportunities to interact with others” (2019). Defnyddiwyd y strategaeth hon o fewn yr ymyrraeth er mwyn bod y disgyblion yn medru dod i ddeall beth sydd yn digwydd a phryd, yn benodol disgybl B sydd yn rhaid dilyn strwythur penodol pob dydd. Gan fod y disgyblion yn cael eu tynnu allan o’r dosbarth am dair sesiwn yr wythnos gellir dadlau fod yr ymyrraeth yn amharu ar ddysgu academaidd y disgyblion. Er hynny credaf fod cymryd yr amser i ddatblygu sgiliau cymdeithasol y disgyblion yn galluogi’r disgyblion i ymateb a gweithio’n well pan fyddant yn mynd nôl i’w dosbarthiadau. Mi fydd yr ymyrraeth yn dysgu’n disgyblion sut mae disgwyl iddynt ymddwyn tra eu bod yn yr ystafell dosbarth. Yn ogystal gall fod bod allan o’r dosbarth am sesiwn helpu’r disgyblion ffocysu ychydig yn fwy ar eu gwaith unwaith iddynt fynd ‘nôl i’r dosbarth. Nid oes angen gormodedd o adnoddau ychwanegol i’r hyn sydd gan ysgol yn barod er mwyn cyflwyno’r ymyrraeth hon. O ran yr adnoddau sydd angen i greu a bwyta brecwast gellir benthyg y llestri a fyddai’n arferol yn cael eu defnyddio ar gyfer gwersi coginio blwyddyn 6. O ran gemau bwrdd ac offer ar gyfer y sesiynau ymarfer corff ceir defnyddio’r gemau sydd ar gael i’r disgyblion pan fu amser chwarae gwlyb, gofyn i rieni rhoddi rhai oddi adref nad ydynt yn defnyddio rhagor neu brynu rhai sydd ar werth mewn siopau elusennol am rad.
Yn fy marn i fydd y ‘Clwb Brecwast’ yn buddio’r tri disgybl. Mi fydd yn eu galluogi i ddatblygu pob agwedd o’u sgiliau cymdeithasol yn ogystal â rhai sgiliau arall megis sgiliau emosiynol a chorfforol. Trwy ddatblygu sgiliau cymdeithasol y disgyblion rhoddir gwell cyfle i’r disgyblion cyrraedd dibenion y cwricwlwm newydd. Galluogir iddynt fod yn ddysgwyr uchelgeisiol, cyfranwyr mentrus, dinasyddion egwyddorol ac yn unigolion iach, hyderus (Llywodraeth Cymru, 2020). Wrth fynd ati i ddatblygu eu sgiliau cymdeithasol maent yn medru dod yn fwy parod i ddysgu ac i chwarae rhan lawn mewn bywyd. Rhoddir y cyfle iddynt fyw bywyd cyflawn fel rhan o’r gymdeithas. Yn bennaf cynorthwywyr dosbarth sydd yn rheoli’r ymyrraeth hon efo cymorth oddi wrth y staff lles ac ychydig oddi wrth y rhieni. Wrth symud ymlaen efo’r ymyrraeth gellir ceisio cynnwys y rhieni fwy yn y proses. Gellir hyn golygu eu hannog i ddilyn yr un strwythur o ran amser brecwast a thacluso efo’r plant adref neu gynnal rhai o’r gweithgareddau fel teulu cyfan dros y penwythnos. Gellir cynnal trafodaethau rhwng y staff a’r rhieni i ddarganfod pa agweddau sydd angen i’w plentyn nhw datblygu yn benodol ac yna gallent ymgymryd â rhai tasgau gêm fwrdd neu ymarferol yn y cartref. Gellir creu rhaglen hyfforddi cartref er mwyn helpu’r rhieni. Mae’n bosibl gall yr ymyrraeth cael ei ddefnyddio efo grŵp mwy o faint neu efo disgyblion sydd ag anghenion gwahanol, megis rhai sydd â phroblemau ymddygiadol, nid yn unig rhai sydd wedi derbyn diagnosis o Anhwylder Sbectrwm Awtistig. Mi fydd y staff wedi derbyn hyfforddiant ar sut i ymateb mewn gwahanol sefyllfaoedd posibl ‘all codi efo disgyblion ADY. Er mwyn sicrhau eu bod nhw yn medru cynorthwyo’r disgyblion i ddatblygu hyd orau eu gallu efallai dylid sicrhau eu bod yn derbyn mwy o hyfforddiant oddi wrth y staff lles. Yn ogystal dylent dderbyn hyfforddiant wrth rywun sydd wedi arbenigo yn y maes ADY, yn benodol pobl sydd wedi derbyn diagnosis o Anhwylder Sbectrwm Awtistig. Ar y cyfan, credaf fod yr ymyrraeth yn un a fydd yn medru cael eu defnyddio efo amrywiaeth o ddisgyblion ar draws y blynyddoedd. Fedrir ei addasu i’w ddefnyddio efo disgyblion y Cyfnod Sylfaen yn ogystal â CA2 os oes yr angen.

